ROZHODNUTIE KOMISIE
z 8. apríla 2009,
ktorým sa stanovuje nová lehota na predkladanie dokumentácie pre niektoré látky, ktoré sa majú preskúmať v rámci 10-ročného pracovného programu podľa článku 16 ods. 2 smernice Európskeho parlamentu a Rady 98/8/ES
[oznámené pod číslom K(2009) 2564]
(Text s významom pre EHP)
(2009/321/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (1), a najmä na jej článok 16 ods. 2 druhý pododsek,
keďže:
(1)
V nariadení Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (2) sa ustanovuje zoznam aktívnych látok, ktoré sa majú posúdiť na účely ich prípadného zaradenia do prílohy I, IA alebo IB k smernici 98/8/ES.
(2)
V prípade viacerých kombinácií látok a typov výrobkov uvedených v danom zozname všetci účastníci buď odstúpili, alebo členský štát, ktorý bol určený ako spravodajca na hodnotenie, nedostal dokumentáciu v lehote uvedenej v článku 9 ods. 2 písm. c) nariadenia (ES) č. 1451/2007.
(3)
Podľa článku 11 ods. 2 nariadenia (ES) č. 1451/2007 Komisia preto o tejto skutočnosti informovala členské štáty. Tieto informácie boli 18. januára 2008 uverejnené aj elektronickými prostriedkami.
(4)
V súlade s článkom 12 ods. 1 nariadenia (ES) č. 1451/2007 bol do troch mesiacov od elektronického uverejnenia týchto informácií prejavený záujem prevziať úlohu účastníka pre niektoré príslušné látky a typy výrobkov.
(5)
Pre tieto látky a typy výrobkov by sa preto mala ustanoviť nová lehota na predkladanie dokumentácie v súlade s článkom 12 ods. 3 druhým pododsekom uvedeného nariadenia.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre biocídne výrobky,
PRIJALA TOTO ROZHODNUTIE:
Článok 1
Pre látky a typy výrobkov uvedené v prílohe je novou lehotou na predkladanie dokumentácie 31. máj 2010.
Článok 2
Toto rozhodnutie je určené členským štátom.
V Bruseli 8. apríla 2009